Predkladacia správa
 
 	Návrh záverečného účtu kapitoly Všeobecná pokladničná správa (ďalej len „VPS“) za rok 2010 sa predkladá nadväzne na ustanovenie § 29, ods. 4 zákona č. 523/2004  Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov ako materiál informatívny. 
	Vychádza z údajov účtovnej závierky a finančných výkazov. Sú v ňom uvedené závažné skutočnosti, ktoré ovplyvnili tvorbu a čerpanie rozpočtových prostriedkov. Obsahuje rozbor plnenia príjmov, analýzu čerpania výdavkov, hodnotenie zámerov a cieľov programov kapitoly, finančné operácie za rok 2010 a sumárne tabuľky. Materiál informuje aj o použití rozpočtových prostriedkov podľa jednotlivých účelov. 
V zmysle zákona č. 468 z 30. novembra 2010, ktorým sa mení a dopĺňa zákon č. 497/2009 Z. z. o štátnom rozpočte na rok 2010 a ktorým sa dopĺňa zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov sa rozpočtovali celkové príjmy vo výške 8 743,9 mil. eur  a výdavky vo výške 3 834,8 mil. eur. Rozpočtovými opatreniami sa upravili výdavky na 3 263,5 mil. eur. Skutočné dosiahnuté príjmy za rok 2010 sú vo výške 8 895,7 mil. eur a čerpanie výdavkov za rok 2010 vo výške 3 067,0 mil. eur. Záverečný účet kapitoly je vypracovaný podľa „Smernice MF SR z 13. januára 2009 č. MF/8208/2009-311 na vypracovanie záverečných účtov kapitol štátneho rozpočtu, štátnych fondov a na vypracovanie návrhu záverečného účtu verejnej správy Slovenskej republiky“. Príjmy sú komentované podľa ekonomickej rozpočtovej klasifikácie. Vybrané výdavkové tituly sú komentované podľa jednotlivých kategórií ekonomickej rozpočtovej klasifikácie a funkčnej klasifikácie. 
Uvedený materiál sa predkladá na rokovanie do Výboru NR SR pre financie a rozpočet a do Výboru NR SR pre ľudské práva a národnostné menšiny.